钦定古今图书集成/明伦汇编/官常典/第079卷 > 西河王太兴
## 钦定古今图书集成/明伦汇编/官常典/第079卷 > 西河王太兴

按《魏书京兆王子推传》：“子推子太兴，袭父爵，拜长安
镇都大将，以黩货削除官爵。后除秘书监，还复前爵，
拜统万镇将，改封西河。后改镇为夏州，仍以太兴为
刺史，除守卫尉卿。初，太兴遇患，请诸沙门行道，所有
资财，一时布施，乞求病愈，名曰散生斋。及斋后，僧皆
四散，有一沙门方云，乞斋馀食，太兴戏之曰：‘斋食既
尽，唯有酒肉’。”沙门曰：“亦能食之。”因出酒一斗，羊脚一
只，食尽犹言不饱。及辞出后，酒肉俱在，出门追之，无
所见。太兴遂佛前乞愿：向者之师，当非俗人，若此病
得差，即舍王爵入道。未几便愈。遂请为沙门，表十馀
上，乃见许。时高祖南讨在军，诏皇太子于四月八日
为之下发，施帛二千匹。既为沙门，更名僧懿，居嵩山太和二十二年终。子昴，字伯晖，袭，薨。